《雨后过山庄怀雪湖仍前韵》
明代·谢迁

雨后湖光入画船，芰荷香里倚蓬眠。淡云疏树怀人地，新水凉风逸老天。

旧约不劳频载酒，浮生何用苦求田。呼童预扫莓苔径，落日孤琴倘惠然。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。